Mirjana Lučić-Baroni napravila je još jedan podvig na ovogodišnjem Australian Openu i probila se do polufinala pobijedivši u četvrtfinalu petu tenisačicu svijeta Čehinju Karolinu Pliškovu sa 6-4, 3-6, 6-4 nakon jednog sata i 47 minuta igre.

Bio je to dvoboj prepun preokreta u kojem su obje tenisačice napravile po sedam 'breakova', iako se radi o igračicama s odličnim servisima.

Prva je do prednosti stigla Pliškova i povela 3-1. No, od Lučić-Baroni je stabilizirala igru, reternima je potpuno uništila servis, jedno od najjačih oružja češke tenisačice, te osvojila sedam od sljedećih osam gemova. To joj je donijelo prvi set i prednost 2-0 u drugom.

Tu je došao red na drugi veliki obrat u meču i povratak Pliškove. Sada je Čehinja osvojila šest od sljedećih sedam gemova te odvela meč u treći set. Odlučujuća dionica dvoboja bila je priča za sebe.

Tenisačice su češće lomile servis suparnice nego što su uspjevale osvajati gemove na početnom udarcu, ali Lučić-Baroni je prva došla do prednosti i povela 3-1. Ta prednost nije dugo trajala, jer je Pliškova osvojila sljedeća tri gema i povela 4-3. U tom je trenutku 34-godišnja hrvatska tenisačica zatražila liječničku pomoć, a da bi joj stavili dodatni povez na već povijenu lijevu natkoljenicu, Lučić-Baroni je morala otići do svlačionice. Nakon šestominutnog prekida se vratila i učinila nešto nevjerojatno.

Iako je do tada sedam puta izgubila servis prvo je osvojila gem na početnom udarcu bez izgubljenog poena, zabivši i tri asa, za izjednačenje na 4-4. Potom je napravila 'break' za 5-4 ostavivši Pliškovu bez poena. Servirajući za pobjedu i prolaz u polufinale Mirjana je prepustila 24-godišnjoj Čehinji svega jedan poen. Kad je posljednja lopta Pliškove završila u mreži, a Lučić-Baroni osvojila 11. od 12 poena odigranih nakon što joj je ukazana pomoć, naša je tenisačica po drugi put u karijeri postala sudionicom pojedinačnog polufinala na Grand Slam turnirima, 17 i pol godina nakon što je zaigrala u polufinalu Wimbledona 1999.

Za ovaj, još jedan nevjerojatan podvig, Lučić-Baroni je odservirala devet aseva, četiri od njih u posljednja dva gema na servisu. Imala je 42 izravna poena, 19 više od suparnice, ali je riskirajući napravila i 35 pogrešaka, 14 više nego Pliškova. No, ono što joj je donijelo pobjedu bio je retern. Pod pritiskom tog udarca, Pliškova je osvojila svega 55 % posto poena na prvom servisu i samo 37 % na drugom.

Vremena za odmor neće imati mnogo, jer ju već u noći sa srijede na četvrtak čeka polufinalni okršaj, a za suparnicu će imati pobjednicu dvoboja Britanke Johanne Konte i osvajačice 22 Grand Slam naslova Amerikanke Serene Williams, koja lovi rekordni 23. trijumf na Grand Slam turnirima te osmi na Australian Openu.

Australian Open - četvrtfinale

Tenisačice:

MIRJANA LUČIĆ-BARONI (HRV) - Karolina Pliškova (Češ/5) 6-4, 3-6, 6-4